b'\n_START_ARTICLE_\nKarlov\xc5\xa1ki most (stari)\n_START_SECTION_\nStanje 2012\n_START_PARAGRAPH_\nMestna ob\xc4\x8dina Ljubljana, sedanji upravljavec, je stari Karlov\xc5\xa1ki most, zaradi podrtja plo\xc4\x8dnikov februarja leta 2004 za\xc4\x8dasno zaprla. MO Ljubljana je pripravila projekt obnove, ki se je za\xc4\x8dela oktobra 2006, izvajalec del je bil Gradis, gradbeno podjetje Ljubljana d.d.. Poleg sanacije po\xc5\xa1kodb, so dela zajemala \xc5\xa1e preureditev javne razsvetljave na mostu in izdelavo nove lito\xc5\xbeelezne ograje. Vozi\xc5\xa1\xc4\x8de je asfaltno, plo\xc4\x8dniki so iz granitnih plo\xc5\xa1\xc4\x8d. 21. junija 2007 je bil prenovljeni Karlov\xc5\xa1ki most odprt._NEWLINE_Med nivojema obeh mostov oziroma cest so izvedeni prehodi s stopnicami in klan\xc4\x8dinami._NEWLINE_V ni\xc5\xa1ah med oporniki novega Karlov\xc5\xa1kega mostu je postavljena razstava o nastanku starega mostu in o Gruberjevem kanalu. Razstavo so pripravili v Arhitekturnem muzeju Ljubljana, oblikoval pa jo je studio Arnold Vuga.'